**A partnerségi egyeztetés szabályairól**

Berzence Nagyközség Önkormányzatának Képviselő -testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 75. § (1) bekezdés alapján a következőket rendeli el:

**1. §**

A rendelet hatálya Berzence településtervének, a településképi arculati kézikönyvének és a településképi rendeletének készítése, módosítása során a 2.§ szerinti partnerekre, valamint a partnerségi egyeztetés szabályaira terjed ki.

**1. A partnerek meghatározása**

**2. §**

(1) A partnerségi egyeztetésben Berzence közigazgatási területén lakóhellyel, tartózkodási hellyel vagy ingatlantulajdonnal rendelkező természetes személy,

(2) A Berzencei székhellyel, telephellyel, ingatlantulajdonnal rendelkező jogi személy,

(3) A környezet védelmének általános szabályairól szóló 1995. évi LIII. törvény 98. § (2) bekezdés c) pontja alapján a településtervek véleményezési eljárásába - a partnerségi egyeztetés megkezdése előtt legalább 30 napnál korábban - a polgármesternél írásban bejelentkező szervezet ( a továbbiakban együtt: partnerek) vehet részt.

**2. Partnerek tájékoztatásának módja és eszközei**

**3. §**

(1) A településterv, a településképi arculati kézikönyv és a településképi rendelet készítése, módosítása esetén a partnerek tájékoztatása a Berzencei Polgármesteri Hivatal hirdetőtábláján,

(2) A közterületen elhelyezett önkormányzati hirdetőtáblákon,

(3) Az E-TÉR által biztosított digitális egyeztetőfelületen,

(4) Az önkormányzat hivatalos honlapján közzétett hirdetmény útján,

(5) A legalább 200 db ingatlant érintő módosítás esetén lakossági fórum keretén belül szóban történik.

**3. A partnerek által a tervezetre adott vélemények megadásának módja és határideje, nyilvántartása**

**4. §**

(1) A partnerek a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 65. §-ában meghatározottak szerint adják meg véleményüket.

(2) A partnerek a lakossági fórumon szóban észrevételt tehetnek, amelyet jegyzőkönyvbe kell foglalni.

(3) A partnerek a Korm. rendelet 66. § (2) bekezdésében, és a 70. § a) pontjában meghatározott határidőben tehetik meg észrevételüket az E-TÉR által biztosított digitális egyeztetőfelületen.

(4) A partnerek eltérő véleménye esetén a polgármester a Korm. rendelet 66. § (4) bekezdése és a 70. § b) pontja szerint jár el.

(5) A partnerek által a tervezetre adott véleményeket a Korm. rendelet 75. § (3) bekezdés c) pontjában foglaltaknak megfelelően a Berzencei Polgármesteri Hivatal jegyzője tartja nyilván.

**4. A helyi partnerségi egyeztetés lezárásának módja**

**5. §**

(1) A beérkezett partnerségi vélemények alapján a főépítész vagy tervező a vélemények elfogadására, vagy el nem fogadására vonatkozó döntéstervezetet készít. A vélemény el nem fogadása esetén a döntéstervezetnek indokolást is kell tartalmaznia.

(2) A beérkezett vélemények elfogadásáról vagy el nem fogadásáról a Korm. rendelet 66. § (7), a 68. § (1) bekezdésében és a 69. § (1) bekezdésében foglalt eljárások esetén a képviselő-testülete dönt.

**6. §**

Ez a rendelet 2022. december 8-án lép hatályba.

Végső előterjesztői indokolás

A rendezési terv módosításhoz szükség van egy új rendelet megalkotására a partnerségi eljárás szabályairól. Az egyszerűsített eljárás menetét és előírásait tartalmazza a tervezet. A jelenleg hatályban lévő rendeletet értelemszerűen hatályon kívül kell helyezni. A rendelet hatálybalépését követően indult eljárásokban e rendeletet kell alkalmazni.